מהומה רבה על לא דבר/ ויליאם שייקספיר -תיאור הקומדיה ופרשנות מאת דפנה אדלר

חיפוש אחרי בן הזוג המתאים או בת הזוג המתאימה הוא נושא עתיק יומין בכל סוגי הספרות והדרמה. בחייו של אדם תקופת החיפוש אחר אהבה והחיזור היא תקופה סוערת עם התקוות הממריאות אל האושר ואכזבות המתרסקות אל האומללות, עם לב שנפתח ושופע אהבה או מתגונן ומתמלא פחדים, עם חילופים מהירים בין אהבה לשנאה, תשוקה ודחייה , עם מעברים בין מלחמת המינים לחברות בין אוהבים. אפשר לכתוב על הנושא הזה בכול ז'אנר ומנקודות מבט שונות; אפשר לכתוב עליו טרגדיה ואפשר לכתוב עליו קומדיה, שכן האדם המאוהב הוא, ללא ספק, גם יצור משעשע בעיני אחרים ולעיתים גם בעיני עצמו. כמו כן, אין כמו ההומור כדי לרפא את ההגזמה הרומנטית או את כאבי הלב הגדולים, ואין כמו הקומדיה לחשוף את ההפכפכות של האדם המאוהב , גברים ונשים כאחד, בניסיונם לממש אהבה וזוגיות והקומדיות של שייקספיר מפליאות לעשות זאת וביניהן "מהומה רבה על לא דבר".

הקומדיה "מהומה רבה על לא דבר" מעלה גם באופן ברור סוגיות חברתיות ומגדריות הקשורות באהבה, שכן האהבה לא מתרחשת רק בין שני אנשים אלא היא מתהווה בתוך חברה מסוימת שיש בה מוסכמות חברתיות ומגדריות המגדירות "אהבה" והמשפיעות על הגיבורים ואפילו על האינדיבידואלים הקיצוניים שביניהם. הקומדיה החכמה של שייקספיר חושפת את האופן שבו המוסכמות הללו משפיעות על הגיבורים באופנים שונים, כך למשל בקומדיה "מהומה רבה על לא דבר" ישנו זוג הפועל בדיוק לפני המוסכמות וישנו זוג המתנגד להן, זוג של רומנטיקנים קונבנציונליים, קלאודיו והרו, מול זוג של סרבני אהבה, בנדיק וביאטריצ'ה, אך בהדרגה מסתבר שדווקא הזוג שפועל באופן המקובל חברתית אינו מצליח לבסס אהבה אמתית מבלי לעבור תהליך כואב וכמעט טרגי, ואלו הזוג "הבעייתי" והלא קונבנציונלי מגיע למימוש מפתיע של ברית אהבה. הקומדיה חושפת כאן את הצביעות הקיימת בחלק מן הקונבנציות של האהבה הרומנטית וחושפת אמת על הצורך בכנות ובשוויונית בין בני זוג.

הקומדיה השייקספירית נכתבה בתוך עולם פטריארכלי במהותו: עולם שבו הגברים האצילים יוצאים לקרב והנשים האצילות נשארות בבית ומעריצות את גבורתם. עולם שבו הגברים מחזרים במילים יפות אחרי נשים ומבקשים את רשותו של האב לשאת אותן. עולם שבו נשים צריכות להיות יפות ומתוקות ונעימות ולהיענות לחיזור (רצוי) בלב נרגש. בחברה הפטריארכלית הזו, גבר שפגעו בו יכול לצאת למאבק גלוי ואפילו לדו- קרב מול אויבו בעוד שאישה אינה יכולה להעמיד את עצמה בחזית המאבק והיא נזקקת תמיד לגברים שיאבקו בשמה. אישה שמסרבת לגבר צריכה שיעמדו מאחוריה גברים חזקים: אבות , אחים או דודים כדי להדוף את האלימות שמופנה כלפיה, או גבר "אביר" שילחם בשמה ואין לה סמכות ועמדה משלה כדי לנהל את מלחמותיה. אך כוחה המהפכני והחתרני של הקומדיה "מהומה רבה על לא דבר" היא בהעמדה במרכז של ביאטריצ'ה :גיבורה חדת לשון ביקורתית אך שופעת הומור ורוח חופשית , סרבנית נישואים( מעין סוררת ) שמערערת בגלוי על המוסכמות הרומנטיות ומבקרת בגלוי את המגבלות המדכאות שהחברה כופה על נשים.

באטריצ'ה היא סרבנית נישואין, חדת לשון, שעוקצת ומתריסה ומלגלגת ללא חשש על גברים ובמיוחד על סניור בנדיק . היא יתומה, אך אהובה מאוד על ידי לאונטו הדוד שלה שמתפקד כמו אבא עבורה . כמו כן הרו, בתו של לאונטו , בת דודתה האהובה היא כמו אחות וחברה. הרו, היא נערה רגילה יותר, חמודה ונאה ושתיהן צעירות שטרם מצאו אהוב ראוי להינשא לו. האצילים העליזים הללו מתארחים במסינה שבאטליה והקומדיה מתחילה באביב אחד, שבו חבורת זו שלחמה בקרב קליל ולא חשוב כלשהו חוזרים לעיר לאחר ניצחון בקרב.

בראש החבורה ניצב דון פדרו הנסיך, אציל יפה תואר מארגון. לדון פדרו יש אח ממזר בשם דון ג'ון , אדם קנאי ממורמר ואפל , מלא קנאה באחיו המצליח וחותר בחשאי להכשיל אותו ואת כל האנשים הקרובים אליו. בחבורתו של דון פדרו בולטים שני אצילים , קלאודיו ובנדיק שני רווקים צעירים ונאים ,המגיעים לעיר לנוח לאחר הקרב ולחגוג את החיים. העיר מסינה מתאימה מאוד לחגיגות שכאלה, זו עיר שמחה, חובבת מסיבות, מהתלות ורכילות ואכן זמן קצר לאחר בואם אליה מתקיים בה נשף מסכות. כמו כן, בואם של הגברים לעיר משרה מיד על הכול אווירה של חיזורים וסיכויים לאהבה . קלאודיו מתחיל לחזר אחרי הרו היפה, בתו של לאונטו וחיזור זה מתקיים, לכאורה בתוך המסלול הקונבנציונלי והמוסכמות החביבות על החברה, המעודדת תמיד את הרווקים והרווקות להתאהב באדם ראוי, לחזר, להיות מחוזרת לזכות בהצעת נישואין מרגשת ואחריה בתקופת אירוסין מלאה צפייה והתרגשות ולבסוף להגיע לטקס חתונה מאושר. קלודיו והרו מתנהגים בתחילת סיפור האהבה ביניהם בדיוק על פי הדגם הזה. אמנם קלאודיו הוא חסר ניסיון וביטחון ומבקש מהנסיך שיחזר בשמו אחרי הרו, אך במהרה מסתבר שהרו מעוניינת ביחסי אהבה עם קלאודיו והשניים הופכים להיות מאורסים.

לאונטו, אביה של הרו מבקש מקלאודיו להמתין עוד שבוע עד לטקס כדי להכין מסיבת חתונה מרשימה וקלאודיו מסכים. הרו המתוקה, השקטה והצייתנית שזה עתה אמרה "כן" לנישואים עם אדם שאינה מכירה, לא מתערבת ולא משמיעה את דעתה. תכונתה זו הנתפסת כתכונה רצויה על פי התפיסה הפטריארכלית לגבי מיקומן של נשים תתגלה בהמשך העלילה כתכונה בעייתית.

אך מי שמתנהג באופן בעייתי אך גלוי ומתריס ביחס למוסכמות המעודדות אהבה וחתונה הם באטריצ'ה ובנדיק , שניהם מלגלגים על האהבה והנישואין , ויש ביניהם "מלחמה עליזה", כפי שמכנה זאת לאונטו הדוד, ובכל פעם שהם פוגשים זה את זו הם מרבים בעקיצות ועלבונות אחד כלפי השני. שניהם דומים בסרבנותם ובהכרזות הפרובוקטיביות שלהם כנגד האהבה, הנישואים והמין השני. גלוי לצופה בהם, הוא שלהט ההכפשות ביניהם מכפה כנראה על להט מסוג אחר, ושהמשיכה לעקוץ ולגלג מסתירה אולי משיכה ואהבה אחד כלפי השני שהשניים חרדים מפניה כמו מאש. יתכן שהשנינות הלוחמנית והעוקצנית שלהם היא רק מנגנון הגנה לא מודע מפני רגשות חזקים אחד כלפי השנייה ופחד להיפגע. כך למשל, המפגש הראשון בין בנדיק ובאטריצ'ה הוא מופע של הטחת עלבונות שנונים ומשעשעים זה בזו ומתוכו ניתן לראות שהשניים כבר מכירים זה את זו והם נפגשו בעבר ודפוס היחסים הזה אינו מפתיע אותם. שניהם מביעים זלזול זה בזו וברעיון האהבה והנישואים , אם כי מתחת לדבריהם מבצבצים מידי פעם תשומת לב גלויה לאחר או כאב חבוי, במיוחד בדבריה של ביאטריצ'ה.

כך למשל היא מסוגלת להגיד לבנדיק: " אני מתפלאת שאתה ממשיך לדבר , סניור בנדיק. איש לא שם לב אליך" בעוד שברור שהיא שמה לב אליו, אך להתאכזב כשהוא מפסיק לדבר אתה, כלומר עוצר את "הקרב" ביניהם ולומר לו: "אתה תמיד נעצר פתאום כמו סוסה קשישה ותשושה. אני מכירה אותך מזמן" באמצע השיחה ביניהם מכריז בנדיק ביהירות:" אני אהוב על כל הנשים חוץ ממך; והלוואי ומצאתי את ליבי לומר שאין בי לב אבן, אך האמת היא , שאיני אוהב אישה." ובאטריצ'ה מיד משיבה לו :" למזלן של בנות מיני אחרת היו נרדפות על ידי חזרן מסוכן. אני מודה לאלוהים ולדם הקר הזורם בעורקי, כי בעניין זה אני מסכימה לדעתך. ינעם לי לשמוע את כלבי נובח על עורב מאשר גבר הנשבע שהוא אוהב אותי". בהמשך הוא ירחם על הגבר שעור פניו יישרט ממנה, והיא תלעג לו שעם פרצוף כמו שלו- זו לא בעיה גדולה, והם יכנו זה את זו בכינויים כמו תוכי קשקשן, בהמה אילמת, סוסה קשישה ועוד שאר עלבונות. בנדיק מלגלג על גברים מאוהבים שהופכים עצמם לחרזנים רומנטיים, שמאבדים את גבריותם המחוספסת והופכים רכרוכיים. הוא מתמלא זעם מגוחך על קלאודיו ברגע שזה מתוודה על התאהבותו בהרו ורצונו לזכות בה.

במקביל לכך קלודיו שמתחיל להתעניין בהרו היפה מברר האם יש לה אח או שהיא בתו היחידה של לאונטו. היא נראית מתוקה בעיניו מכל העלמות , והוא מספר לדון פדרו שעכשיו שהקרב נוצח והוא פנוי להתאהב הוא מרגיש שרגשות מפעמים בו ביחס אליה. דון פדרו שמבין שהוא חושש וחסר בטחון מציע שהוא יתחפש לקלאודיו ויחזר אחרי הרו בשמו וכאשר זו תסכים לחיזוריו גם יבקש מאביה להסכים לזיווג. קלודיו מסכים להצעה ומחכה בקוצר רוח לנשף. החסרונות הבולטים ביחסו של קלודיו להרו הם באינטרסנטיות חומרית ומעמדית שלפיה הוא בוחר את הרו בגלל היותו אצילה אמידה ויורשת בלעדית, ובחשש להכיר אותה והיחשף אליה באופן ישיר. כמו כן הוא מרבה לשאול את חבריו את דעתם עליה כאילו הוא אינו בטוח ביחסו אליה וזקוק לחיזוקים ואחר כך מבלי להכירה כלל הוא מיד מבקש לשאת אותה לאישה. לכאורה הרו וקלאדיו הם הזוג החביב שכולם שמחים לראות את הרומנטיקה ביניהם מתפתחת על פי השלבים המוכרים אבל למעשה ניכר שהשניים אינם מתמודדים עם יחסים ממשיים וכנים ונשענים על רומנטיקה מתקתקה שאחרים בוחשים בה.

**עלילת המחזה מתקדמת סביב מזימות ומהתלות**. שתי מזימות רוקם דון ג'ון כנגד הרו וקלאודיו, וכל זאת כדי לפגוע ברוח הטובה השורה בחבורת הנאמנים לנסיך דון פדרו, אחיו החורג שאותו הוא שונא ובו הוא מקנא. מהתלה אחת רוקמים כל בני החבורה יחד כנגד בנדיק ובאטריצ'ה כדי לקרב ביניהם.

המזימה והתחבולה הראשונה של דון ג'ון היא לספר לקלאודיו שהנסיך רימה אותו והוא מחזר אחרי הרו עבור עצמו, ובכך לעורר בו קנאה כלפי דון פדרו ולהציגו כבוגד. קלאודיו מאמין לדון ג'ון ושליחיו והדבר מראה על חולשתו של קלאודיו ועד כמה קל להשפיע עליו, לעורר בו חוסר בטחון וקינאה, ולהפוך אותו לחשדן כלפי האנשים היקרים לו ביותר : דון פדרו והרו. אך המזימה הזו נכשלה כיוון שהנסיך הודיע לקלאודיו, שהרו נתנה את הסכמתה ליחסי אהבה עמו כאשר העמיד פנים מאחורי מסכה שהוא קלאודיו וכך נמנע הנזק.קלאודיו מאושר מתוצאות החיזור במסכה וממהר לשכוח את הרגשות הרעים שעלו בו.

המהתלה כנגד (או בעד) בנדיק ובאטריצ'ה

לאונטו , דון פדרו וקלאודיו מחליטים לארגן מהתלה ולתחבל תחבולה כלפי בנדיק, סרבן האהבה הפטפטן והיהיר. הם מחליטים לשוחח כאילו במקרה על כך שביאטריצ'ה מאוהבת בו נואשות ומסתירה זאת, הם מעמידים פנים, שהם אינם יודעים שהוא שומע אותם, והם מפטפטים על כך בקול רם. בנדיק, המסתתר מהם, לכאורה, נופל בפח ומקשיב בתדהמה ובהתרגשות לתיאורים של יסורי אהבתה של ביאטריצ'ה כלפיו . במקביל חוברות אליהם הרו ואורסולה ומשמיעות לבאטריצ'ה, כאילו במקרה , וכאילו אינן רואות אותה שיחה שבה הן מדברות על כך שבנדיק מאוהב בה -בביאטריצ'ה ושרק בגלל לשונה החדה והאכזרית הוא לא מעז להתוודות בפניה. התחבולה יוצאת לדרך ובנדיק שומע עד כמה באטריצ'ה מאוהבת בו, אומללה בגללו, חייבת להסתיר את סודה כי אין סיכוי שהיא תגלה לו את סודה והוא לא :"ימלא פיו צחוק ויתעלל שבעתיים בגבירה המסכנה" . הוא שומע דעותיהם על אופיו , מחמאות אך גם ביקורת על הבוז וניבולי הפה, וצער על באטריצ'ה ש:"תמות לפני שתגלה את דבר אהבתה..." .

זמן קצר אחר כך שומעת באטריצ'ה כאילו במקרה את הרו ואורסולה משוחחות על ייסורי אהבתו של בנדיק כלפיה, אך הרו מספרת לאורסולה שיעצה לבנדיק לא לגלות את אהבתו בפני באטריצ'ה בגלל שליבה גאה, ושהיא עסוקה רק בשנינות שלה- עצמה, ואינה מסוגלת לאהוב, או אפילו לדמיין אהבה, ולכן עדיף לו לבנדיק, להסתיר את אהבתו ולהימנע מהלעג הצפוי לו מבאטריצ'ה חדת הלשון וחסרת החמלה.

בנדיק וביאטריצ'ה "נופלים בפח" אחרי שהם מצותתים לחבריהם : כל אחד מהם בדרכו המפותלת עורך דיון פנימי עם עצמו, ונפטר בתירוצים שונים מדעות קדומות שליליות שהשמיע כנגד האהבה. בנדיק מתחיל להרהר במעלותיה של באריצ'ה "ובמשמעות הכפולה" של דבריה ובאטריצ'ה משחררת את רגשותיה העמוקים ובמקום להט של גינויים היא מתמלאת אושר לידיעה שבנדיק מאוהב בה. התחבולה של החברים הצליחה והשניים בולעים את הפיתיון, משום שהמהתלה קלעה בדיוק לאמת הנסתרת של שני הסרבנים השנונים המאוהבים בסתר זה בזו. הידיעה שהאחר מאוהב , סובל ומסתיר את אהבתו מהפחד להיפגע, מרגיעה את הפחדים ומשחררת אצלם את הרגש. כל אחד מהם יכול לאהוב את השני ללא חשש ולהוכיח לחברים שהוא אינו רק יצור חסר לב . המהתלה השקרית חשפה אמת נסתרת והביקורת שספגו השניים על לשונם האכזרית עזרה להם להרפות ממנה (מעט) ולאפשר לאהבה להתפתח ביניהם.

דון ג'ון רוקם מזימה נוספת כנגד קלאודיו והרו, חבריו של דון פדרו

בורקיו משרתו של דון ג'ון מתגפף עם מרגרט, המשרתת של הרו. הוא עומד אתה בחלון כאשר גבה כלפי חוץ ומרחוק היא דומה להרו. תוך כדי שהוא מלטף ומנשק אותה היא אומר את שמה של **הרו** בקול רם. דון ג'ון לוקח את קלאודיו ואת הנסיך עמו כדי להוכיח להם את "בוגדנותה" של הרו ושלשתם צופים ממקום מסתור בזוג שבחלון .קלאודיו מזועזע ופגוע עד עמקי נשמתו, וגם דון פדרו נופל בפח ומאמין שהוא אכן ראה את הרו בוגדת בתאוותנות בחברו. השניים מתכננים לנקום בהרו ביום החתונה שעתיד להיערך למחרת. וכך במקום לבדוק האם זו אמת ולשאול את הרו באופן ישיר, קלאודיו נסחף ישר למערבולת של קנאה , שנאה ויצר נקם. ואכן למחרת כאשר קלאודיו והרו עומדים זה מול זו ולפני הכומר שמנהל את טקס הנישואים, הרו כולה אושר תמים וצפייה כשלפתע במקום מילות שבועה והאהבה מתנפל עליה קלאודיו בהאשמות שהיא מופקרת ובוגדנית ורמאית , "תפוח רקוב" שמעמיד פני תמימות. "ברה כלבנה , צחה כמעיין חתום אך שטופה בזנות יותר מוונוס השוקקת". הרו המבועתת מתעלפת מרוב חוסר הבנה ואימה, ואביה לאונטו , מאמין לקלאודיו ודון פדרו ומדבר כנגדה , מתבייש בה ומייחל למותה. הרו המסכנה מתעוררת מעלפונה ומתחננת לאביה שיאמין ביושרה ובטהרתה, אך הוא מסרב כי אינו מאמין שגברים מהוללים כקלאדיו ודון פדרו ישקרו. למעשה הוא מעדיף להאמין להם מאשר להאמין לה. חולשתם של הגברים , האהוב והאב שרק חרדים לכבודם ונוהגים באלימות רגשית כלפי הרו כמעט מביאים את הקומדיה לכדי טרגדיה ויוצרים ביקורת חתרנית כלפי עמדות אלה.

רק באטריצ'ה החזקה בטוחה שהעלילו על הרו והיא אומרת זאת בנחרצות, אך כיוון שלא ישנה לצידה בלילה האחרון ,לאונטו האב לא מוצא בדבריה הוכחה ניצחת לחפותה של הרו. גם בנדיק אינו חורץ משפט על הרו והוא משהה את השיפוט ומבקש גם מלאונטו "אורך רוח" ותוהה על מה שהתגלה. הכומר, חושד בדון ג'ון ובאופן אינטואיטיבי מאמין להרו האומללה, שכמעט אינה מצליחה לבטא את רגשותיה במילים ומתחננת שאביה יאמין לה.

הכומר טווה את התחבולה הבאה שלפיה כולם יעמידו פנים שהרו מתה משברון לב ואז המוות "יכבה את להט הקלון" כך היא תזכה לחמלה ומחילה עד שתגיע שעת כושר להתגלות חזרה כאישה חיה. הכומר משער שגם קלאודיו, כאשר ישמע על מותה יצטער על אובדנה ויתחיל תהליך של מחילה. הרו , לאונטו ובנדיק פועלים עלפי תכניתו של הכומר אך באטריצ'ה לא מסתפקת בכך.

באטריצ'ה דורשת מבנדיק לצאת לדו-קרב נגד קלאודיו וזועקת :"לו הייתי גבר!"

בנדיק מתוודה על אהבתו בפני ביאטריצ'ה והיא בדרכה המפותלת גם מתוודה על אהבתה אליו, אך מיד היא דורשת שיוכיח את אהבתו אליה בכך שיזמין את קלאודיו לדו קרב בשם כבודה המחולל של הרו ויהרוג אותו. באטריצ'ה מתארת את העוול הנורא שנעשה להרו , הפגיעה האיומה בכבודה לעיני כל , השקר הנורא שהולבש עליה, היא דורשת להוציא את האמת לאור ולהעניש את קלאודיו על העוול הנורא. היא כואבת את העובדה שהיא איננה גבר ואינה יכולה לצאת לקרב כנגד קלאודיו בעצמה. ההתרסה שלה כנגד המעמד המוחלש של נשים וצביעותם של הגברים זוכה כאן לביטוי עז והמחזה שהופך כאן כמעט לטרגדיה נוגע באופן ביקורתי וחתרני בפגיעה החברתית בנשים. דבריה הביקורתיים של באטריצ'ה מוקיעים את הקלות שבה גברים משפילים נשים: אהוב, אב, ידיד, איש מהם לא מאמין להרו וכולם ממהרים רק לדאוג לכבודם על חשבונה . רק בנדיק מתגלה כאן כגבר שמוכן להתמודד עם האמת ועם האהבה באומץ לב. הוא מתווכח עם באטריצ'ה אך הוא גם מקשיב לה ואף מאמין לדבריה על חפותה של הרו, ולמרות אהבתו הרבה לקלאודיו הוא מוכן להזמינו לדו קרב. באטריצ'ה היא חסרת פשרות ומתנה את יחסיה עם בנדיק בכך שיהיה "האביר" שלה ושל הרו ובנדיק נענה לאתגר אך לא רק מתוך מחוסר ברירה, אלא גם מתוך יכולתו כאדם לא להיכנע רק ללחץ חברתי גברי מצד חבריו אלא לגבש לעצמו עמדה עצמאית שבה האמת אינה נחלתו של מגדר אחד בלבד . אהבתם של בנדיק ובאטריצ'ה מתגלה כאן כאהבה חזקה שיכולה לצמוח גם בתוך משבר. בנדיק לא נוטש את באטריצ'ה בכאבה , הוא מתמודד אתה ותומך בה. באטריצ'ה לא שותקת באופן כנוע ונלחמת על עמדתה ובנדיק אינו נרתע מכוחה ודבריה, ואף להפך הוא אוהב אותה בגלוי למרות דבריה הקשים ופועל כחבר אמתי ובן ברית.

מותה המדומה של הרו גם הוא חושף בדרך חתרנית את הקושי שבמעמדן המוחלש של הנשים. הצופה בהצגה יודע שהרו היא חפה מכל בוגדנות ונעשה לה עוול נורא ובכל זאת עליה להעמיד פני מתה כדי לזכות שוב בשמה הטוב דרך חמלה שלאחר המוות. "פתרון" זה רק חושף את העוול החברתי שיש בהעדר השוויון בין נשים וגברים.

המצילים- בני המעמד הנמוך, חכמתם של הליצנים, "האנדר דוג".

המצילים של כל החבורה מהתסבוכת הטרגית הם אנשי חיל המשמר הפשוט של דוגברי. שומרים מפשוטי העם ששמעו את בורקיו, משרתו של דון ג'ון מספר לחברו קונרד בגאווה כיצד התגפף עם מרגרט הלבושה בשמלותיה של הרו והעמיד פנים שהיא הרו. הוא גם מספר שדון ג'ון נמלט אחרי ההרס שגרם. כאשר מתגלה כל האמת בזכותם של אנשי המשמר המגוחכים מבינים קלאודיו והנסיך את טעותם האיומה וקלאודיו מוכן לקבל עליו כל עונש שיוטל עליו מידיו של לאונטו, אביה של הרו. העובדה שדוגברי העממי ואנשיו חושפים את האמת מראה עד כמה האמת או החכמה אינה בהכרח נחלתם של בעלי המעמד הגבוה וזו מצויה לעיתים דווקא אצל "הליצן" המקומי, חסר ההשכלה שרמי הדרג אינם מחשיבים.

חתונה קצת משונה אך "סוף טוב הכול טוב"

לאונטו מצווה על קלאודיו לבקש מחילה מהרו על קברה ולהודיע לכל תושבי מסינה שהיא טהורה . כמו כן עליו להינשא למחרת היום לבת אחיו "שהיא בדמותה של הרו שנקטפה". לבסוף קלאודיו מתחתן עם אישה לבושה מסכה , שלכאורה לא ראה קודם מעולם. יתכן הפתרון המגושם מעט שבו חוזרת הרו לתחיה וכבודה ניתן לה בחזרה, כולל את השלב שבו קלאודיו מתחתן אתה ללא שום תנאים ומקבל בהכנעה אותה ללא שום סייג או מבחן, או ביקורת , מבלי אפילו לראות את פניה עד שאלה נחשפים לאחר החופה והם פניה של הרו ש"קמה לתחיה". הפתרון הזה לא מסתיר הבעיות שהיו אך מאפשר לעבור תהליך של תיקון. בבחינת "סוף טוב- הכול טוב" קלאודיו והרו יכולים ללמוד מכול הזוועות שקרו להם משהו על חשיבתם של אמון ,כנות , וכבוד הדדי ביחסי אהבה וכן על הצורך לעמוד זה מול זה ללא מסכות כאשר לדבריה של האישה יש עצמה ותוקף בדיוק כמו אלה של הגבר. הם חוו קנאה חשדנות, אלימות רגשית, עוול אך יכולתם להתאחד אחרי התיקון מצביעה על החוזק של אהבתם ונותנת תקווה שבכוחה של האהבה לנצח.

סיום המחזה – האיחוד של בנדיק ובאטריצ'ה

בסצנה הקומית האחרונה מגלים בנדיק ובאטריצ'ה ש"עבדו עליהם" וכמעט חוזרים להתנגחות בניהם ולהתכחשות לאהבתם ,אך שוב תחבולה חושפת את אהבתם זה לזו, שכן סונטות האהבה שכתבו אחד לשנייה נגנבו מהם על ידי החברים ועתה הן משמשות כעדות לאהבתם למרות הקטטה ביניהם. בסיום המחזה מכריזים השניים שהם לוקחים זה את זו רק מתוך רחמנות, ובנדיק משתיק את באטריצ'ה בנשיקה, אך נראה שהיא שמחה על כך. נראה שבזוגיות הסוערת הזו- קטטות ,אהבה ושנינות ימשיכו להתקיים יחדיו, ויש לאחל לזוג שיחזיקו מעמד. העובדה שסונטות האהבה שכתבו הן שהצילו אותם הפעם וחידשו את האמון באהבה מראה עד כמה המילים ההפכפכות הן בכל זאת כל מה שיש לנו , ועדיין יש לתת אמון בשירה ובאהבה.

כתבה: דפנה אדלר